ТкIийуэ я нэIэ тетщ
КъБР-м щыIэ МВД-м и УГИБДД-м и унафэщI, полицэм и полковник Бэджыдэ Юрий цIыхубэ хъыбарегъащIэ IэнатIэхэм я лэжьакIуэхэр щыгъуазэ ищIащ 2018 гъэм я лэжьыгъэм кърикIуахэм.
2018 гъэм гъуэгухэм транспорт зэжьэхэуэу 605-рэ къыщыхъуащ. Абыхэм хэкIуэ-
дащ цIыхуи 162-рэ, фэбжь ягъуэтащ цIыху 725-м.
— Ипэ ита илъэсым еплъытмэ, нэгъабэ гъуэгум къыщыхъуа насыпыншагъэхэр процент 11,4-кIэ, фэбжь хэзыхахэр проценти 8,7-кIэ нэхъ мащIэщ, хэкIуэдахэм я бжыгъэр процент 18,2-кIэ нэхъыбэщ. ЛъэсырыкIуэхэр хэту къэхъуа насыпыншагъэхэр процент 15,1-кIэ, абы фэбжь хэзыхахэр проценти 8,6-кIэ ехащ. Сабийхэмрэ илъэс 16 ныбжьым нэсхэмрэ хэту къэхъу гъуэгу насыпыншагъэхэм хэкIуадэхэм я бжыгъэм хэщIащ процент 16,6-рэ, — жиIащ Бэджыдэ Юрий. — Къэрал автоинспекцэм и лэжьакIуэхэм блэкIа гъэм къыщIагъэщащ гъуэгум зэрыщызекIуэ хабзэр административнэу 982377-рэ къызэпаудауэ: абыхэм ящыщу 234668 — лэжьакIуэхэм, 747709-р — зытх Iэмэпсымэхэм.
УГИБДД-м и лэжьакIуэ-хэм автомобиль гъуэгухэр зи нэIэ щIэтхэм (ахэр зыхуей хуэгъэзэнымрэ тралъхьа асфальтыр хъумэнымрэ) ятеухуа уголовнэ Iуэху 364-рэ къаIэтащ административнэ хабзэр къызэрызэпаудам папщIэ. Абыхэм ящыщу 53-р IуэхущIапIэхэм, 126-р къулыкъущIэхэм, 185-р цIыху щхьэхуэхэм ятеухуащ.
Бэджыдэ Юрий къызэрыхигъэщащи, транспортхэр нэхъыбэу щызэжьэхэуэр, цIыхухэр щиукIыр федеральнэ гъуэгуращ.
Нэхъ шынагъуэншэу къалъытэ, къалэхэмрэ къуажэхэмрэ къызэрыпакIухь гъуэгухэр.
2018 гъэм гъуэгу-транспорт насыпыншагъэ хьэлъэ къыщыхъуащ Бахъсэн — Азау автомобиль гъуэгум. Абы цIыхуих хэкIуэдащ.
Управленэм и унафэщIым жиIащ гъуэгум шынагъуэшэу щызекIуэным хэхауэ я нэIэ зэрытетыр, зы Iуэхуи гулъытэншэу къызэрамыгъанэр.
Бэджыдэ Юрий журналистхэм я упщIэхэм жэуап яритащ.
УЭРДОКЪУЭ Женя.
